**……………sz. napirend**

**Előterjesztve:**

a Közoktatási, Közművelődési,

Sport és Informatikai Bizottsághoz

**E L Ő T E R J E S Z T É S**

**a Képviselő-testület 2015. június 25-i rendes ülésére**

Tárgy: A Logopédiai és Természetvédő Óvoda Alapítvánnyal kötendő vállalkozási szerződés

Készítette:……………………………Ötvös Zoltán Művelődési Iroda vezetője

Egyeztetve: ………………………… Szigetiné Bangó Ildikó Pénzügyi Iroda vezetője

……………………………Dankó Virág alpolgármester

Látta: ……………………..………… dr. Szalai Tibor jegyző

A napirend tárgyalása zárt ülést nem igényel!

**Tisztelt Képviselő-testület!**

Budapest Főváros II. Kerületi Önkormányzat Képviselő-testülete első alkalommal a 2006/2007. nevelési évtől - 3 év időtartamra - kötött bérleti szerződést 15 gyermek óvodai ellátására a Logopédiai és Természetvédő Alapítvány fenntartásában működő Zölderdő Óvodával (1125 Budapest, Szilágyi E. fasor 26).

A kölcsönös, sikeres együttműködés, és a továbbra is fennálló óvodai-férőhely igény biztosítására a Képviselő-testület 2009. szeptember 1-től +5 gyermek felvételét tette lehetővé a kerületünk határán lévő intézménybe 2015. augusztus 31-ig. Az intézmény jelenleg 20, a II. kerületben állandó lakcímmel rendelkező gyermek számára nyújt teljes körű óvodai ellátást, illetve a sajátos nevelési igényű gyermekek számára fejlesztést is.

A nemzeti köznevelésről szóló 2011. évi CXC. törvény 8. § (1) bekezdése szerint: *„Az óvoda a gyermek hároméves korától a tankötelezettség kezdetéig nevelő intézmény. Az óvoda felveheti azt a gyermeket is, aki a harmadik életévét a felvételtől számított fél éven belül betölti, feltéve, hogy minden, a településen, fővárosi kerületben… lakóhellyel, ennek hiányában tartózkodási hellyel rendelkező hároméves és annál idősebb gyermek óvodai felvételi kérelme teljesíthető.”*

Tekintettel arra, hogy továbbra is minden óvodai férőhelyre szükség van a kerületi gyermekek ellátásához, a szerződést 2015. szeptember 1-jétől újabb 3 évre további 5 fővel – összesen 25 főre - javasoljuk megkötni.

Az egy gyermek ellátásáért fizetendő összeget az Önkormányzat 2015. évi költségvetése tartalmazza. Az új szerződés megkötését követően a 2015. évben a plusz 5 fő ellátása 951.534 Ft plusz forrást igényel, melyet a Polgármester átruházott hatáskörben a Működési tartalék előirányzat terhére biztosít.

Kérem a Tisztelt Képviselő-testületet a határozati javaslat elfogadására! A Közoktatási Közművelődési, Sport és Informatikai Bizottság a Képviselő-testület ülésén ismerteti véleményét !

**Határozati javaslat**

A Képviselő-testület úgy dönt, hogy a Logopédiai és Természetvédő Alapítvánnyal a határozat mellékletét képező szerződést megköti és felkéri a Polgármestert a szerződés aláírására.

**Felelős**: polgármester

**Határidő:** 2015. augusztus 31.

*A határozat meghozatalához egyszerű többségű szavazati arány szükséges.*

Budapest, 2015. június 8.

**Dr. Láng Zsolt**

Polgármester

Határozat melléklete

**VÁLLALKOZÁSI SZERZŐDÉS**

amely létrejött a **Budapest Főváros II. Kerületi Önkormányzat** (1024 Budapest, Mechwart liget 1., képviselő: **Dr. Láng Zsolt** polgármester) mint megrendelő, továbbiakban: **Megrendelő,**

valamint

a **Logopédiai és Természetvédő Óvoda Alapítvány** (1126 Budapest, Szilágyi Erzsébet fasor 26., képviselő: **Dr. Nagy Péter István kuratóriumi elnök)**, mint vállalkozó, továbbiakban: **Vállalkozó,** továbbiakban együtt Felek, között az alábbi feltételekkel:

1. Megrendelő megrendeli Vállalkozótól az óvodai nevelés, iskolai életmódra felkészítés feladatokkal kapcsolatos szolgáltatások ellátását. Az alapfeladatot meghaladó logopédiai szakmai szolgáltatás igénybevételéről külön pontban rendelkezik a szerződés.
2. Vállalkozó elhelyezést biztosít a Vállalkozó által üzemeltetett Zölderdő Óvodában (1126 Budapest, Szilágyi Erzsébet fasor 26.) a II. kerületben állandó lakcímmel rendelkező gyerekek számára **2015. szeptember 1-jétől 2018. augusztus 31-ig évente 25 fő gyermek részére**, a II. Kerületi Önkormányzat által nevelési évenként megadott névsor alapján.
3. Vállalkozó a megrendelést elfogadja.
4. Felek a jelen szerződésben foglalt óvodai feladatok ellátásáért fizetendő díjban az alábbiak szerint állapodnak meg:

a.) A Zölderdő Óvodában a Vállalkozó által ellátott gyermekek után a mindenkori költségvetési törvényben rögzített, igényelhető normatív és központosított támogatásokat (közoktatási alap- és kiegészítő és szociális hozzájárulás) Vállalkozó igényli.

b.) Amennyiben Megrendelő olyan gyermek ellátását igényli, akinek ellátása sajátos nevelési igényű (alap-és gyógypedagógiai kiegészítő) normatívához kötött, Vállalkozó mindkét normatíva összegét megigényli.

c.) Megrendelő kötelezettséget vállal arra, hogy a gyógypedagógiai kiegészítő normatíva igénylésével ellátott gyermekek differenciált fejlesztéséhez - a kiegészítő normatíván felül – 165.000 Ft/fő/11 hó, azaz százhatvanötezer forint/fő/11hó díjat fizet számla ellenében.

d.) Megrendelő kötelezettséget vállal továbbá arra, hogy 2015. szeptember 1-jétől 2018. augusztus 31-ig gyermekenként és évente, az a.) pontban szereplő, Vállalkozó által igényelt állami normatíva összegén felül, 310 000 Ft/fő/év, azaz háromszáztízezer forint/fő/év (tárgyi adómentes) díjat fizet számla ellenében.

e.) Felek megállapodnak abban, hogy a fenti időtartamon belül a d.) pont szerinti díjat Vállalkozó – évente legfeljebb egyszer, a KSH hivatalos jelentése alapján - maximum a mindenkori infláció mértékéig emelheti.

f.) Felek megállapodnak abban, hogy - a szerződés időtartama alatt - minden év november 30-ig kezdeményezhetik a szerződés felülvizsgálatát.

g.) Gyermekek étkezési térítési díja:

Vállalkozó vállalja, hogy tárgyhót követő hónap 10-ig jelenti az étkezést igénybe vevő gyermekek számát. Megrendelő ennek megfelelően, számla ellenében, utólag utalja a II. Kerületi óvodákra vonatkozó mindenkori térítési díj és a Zölderdő Óvodában megállapított étkezési térítési díj *különbözetét.*

h.)Vállalkozó vállalja, hogy az óvodai ellátás igénybevételéről mulasztási naplót vezet, a mulasztási napló adatai alapján állítja ki a számlát az étkezési térítési díj hozzájárulásáról.

1. Megrendelő kötelezettséget vállal arra, hogy a szerződés 4.) pontja szerinti díjat a Százszorszép Óvoda (cím: 1024 Budapest Fillér utca 29. számlaszám:12001008-01339356-0010005 részére kiállított számla alapján - a számla kiállítását követő 8 napon belül megfizeti Vállalkozó OTP Bank Zrt-nél vezetett 11712004-20247061 sz. számlájára.
2. A Vállalkozó jogosult a Ptk. szerinti késedelmi kamat felszámítására, amennyiben Megrendelő a szerződés 4.) pontja szerinti díj határidőben történő fizetését elmulasztja.
3. Vállalkozó a megrendelést a Megrendelő érdekének megfelelően köteles teljesíteni, amennyiben feladatát nem tudja teljesíteni, bármely okból akadályoztatva van, haladéktalanul köteles Megrendelőt értesíteni.
4. Vállalkozó vállalja, hogy szabad férőhely esetén, év közben további férőhely igénybevételére lehetőséget biztosít.

1. Jelen vállalkozói szerződés határozott időre, 2015. szeptember 1-jétől 2018. augusztus 31-ig jön létre.
2. A megállapodás rendes felmondással a Felek részéről csak a tanév végére (augusztus 31-i hatállyal) mondható fel. A felmondást legkésőbb április 30. napjáig írásban kell Megrendelő vagy Vállalkozó részére eljuttatni.
3. Rendkívüli felmondással csak súlyos szerződésszegés esetén szüntethető meg a szerződés. Súlyos szerződésszegésnek minősül, ha a Vállalkozó az 1. pontban vállalt kötelezettségeit nem látja el, illetve ha a Megrendelő a 4/c.) pontban megállapított vállalkozási díj fizetési kötelezettségét 3 egymást követő hónapban nem teljesíti.
4. A szerződésben nem, vagy nem kellő részletességgel szabályozott kérdésekben a mindenkori költségvetési törvény, a Ptk. és a nemzeti köznevelésről szóló törvény rendelkezései az irányadók.
5. Szerződő felek jelen szerződést elolvasták, és mint akaratukkal mindenben megegyezőt, jóváhagyólag írják alá.

Budapest, 2015.

…........................................ …..........................................

**Dr. Láng Zsolt**

polgármester  **Dr. Nagy Péter István**

kuratóriumi elnök

Vállalkozó